R7 miljoen se dagga in verlate trok gekryDie vragmotor is honderde kilometers van waar dit gesteel is, gevind. (Foto: SA National Defence Force/Facebook) Tientalle sakke vol dagga is Maandag in ŉ verlate vragmotor langs ŉ pad in KwaZulu-Natal aangetref. Dié vragmotor is glo kort vantevore as gesteel aangemeld. Die Suid-Afrikaanse Nasionale Weermag (SANW) het in samewerking met die polisie daarin geslaag om die vragmotor en die onwettige goedere daarin honderde kilometers van waar dit aanvanklik gesteel is, te vind. Die weermag is tans op die grens tussen Suid-Afrika en eSwatini ontplooi. Kapt. Letlhogonolo Mashego, kommunikasiebeampte van die 121 Infanteriebataljon, sê dit is onder sy aandag gebring dat ŉ wit Mitsubishi-vragmotor in Estcourt, KwaZulu-Natal, gesteel is. “Die vragmotor is eindelik verlate in Belgrade, sowat 300 km verder, langs ŉ pad aangetref,” sê hy. “Altesaam 49 sakke dagga, wat gesamentlik 2 450 kg weeg, is in die vragmotor gevind. Dié dagga het na raming ŉ straatwaarde van R7,3 miljoen.” Die Pongola-polisie het op die vragmotor en dagga beslag gelê vir verdere ondersoek. Dit is nog nie duidelik wie die vragmotor gesteel of die dagga vervoer en later agtergelaat het nie.